Ego Bartholomaeus, divina permissione beati Benedicti Floriacensis dictus abbas totusque ejusdem loci conventus, omnibus notum facimus tam praesentibus quam futuris quod prioratus noster de Dieto est de garda et deffensione nobilis comitissae Nivernensis et haeredum suorum, salvo jure domini regis Francorum; et ne super hoc in posterum dubitatio habeatur, praesentes litteras sigillorum nostrorum fecimus munimine roborari. Actum apud Sanctum Benedictum Floriacensem, anno MCCXXIV, mense augusto.